[{"text_idx": "#000000", "text": "Awdurdodau yn dod ynghyd unwaith eto i gau meysydd parcio Eryri"}, {"text_idx": "#000001", "text": "Wrth i\u2019r pandemig gyrraedd y nifer uchaf eto o heintiau ac amrywiaeth o\u2019r feirws yn lledaenu mor gyflym mae Awdurdodau eisiau pwysleisio osgoi teithio yn ddiangen."}, {"text_idx": "#000002", "text": "Unwaith eto yn dilyn nifer cynyddol o bobl yn anwybyddu canllawiau cyfredol Llywodraeth Cymru mewn cyfnod o gyfyngiadau symud (lefel rhybudd 4), mae Awdurdod Parc Cenedlaethol Eryri wedi penderfynu cau ei holl feysydd parcio."}, {"text_idx": "#000003", "text": "Mae\u2019r penderfyniad wedi ei wneud er mwyn gwarchod ein cymunedau ac amddiffyn gwasanaethau iechyd Gogledd Cymru yn enwedig oherwydd bod yr amrywiad newydd y feirws yn lledaenu mor gyflym."}, {"text_idx": "#000004", "text": "Rydym am atgyfnerthu\u2019r neges bod rhaid dechrau a gorffen ymarfer corff o\u2019ch cartref a bod angen osgoi unrhyw weithgareddau all roi pwysau ychwanegol ar y gwasanaethau brys."}, {"text_idx": "#000006", "text": "\u201cMae\u2019n amser tyngedfennol yn nghyd destun pandemig y coronafeirws ac mae\u2019n flaenoriaeth gennym ni warchod cymunedau Eryri."}, {"text_idx": "#000007", "text": "Oherwydd y niferoedd uchel o bobl sydd wedi eu gweld yn anwybyddu rheoliadau cyfredol o gwmpas Eryri ers y Nadolig rydym wedi cymryd y camau brys hyn er mwyn cefnogi Llywodraeth Cymru yn eu neges bod angen osgoi teithio y ddiangen."}, {"text_idx": "#000008", "text": "Rydym yn gobeithio bydd pobl yn cymryd cyfrifoldeb personol am eu gweithredoedd ac yn dilyn canllawiau\u2019r llywodraeth o\u2019u gwirfodd.\u201d"}, {"text_idx": "#000010", "text": "\u201cRydym yn deall fod pobl eisiau mynd allan i fwynhau\u2019r mynyddoedd a\u2019r eira. Fodd bynnag, mae hwn yn argyfwng cenedlaethol ac fe wnawn barhau i gydweithio hefo cydweithwyr o\u2019r Parc Cenedlaethol er mwyn sicrhau fod pobl yn cydymffurfio a\u0302 rheolau teithio Llywodraeth Cymru."}, {"text_idx": "#000012", "text": "\u201cNi ddylai bobl feddwl am ffyrdd i osgoi\u2019r gyfraith. Ni ddylai\u2019r heddlu gael eu galw er mwyn amlygu synnwyr cyffredin."}, {"text_idx": "#000013", "text": "\u201cNi wnawn eistedd yn o\u0302l a gadael i bobl dorri\u2019r rheolau yn ein cymunedau. Wrth gwrs fe wnawn barhau i ymrwymo ac esbonio\u2019r gyfraith, ac annog pobl i gymryd cyfrifoldeb personol am ddiogelwch eu hunain a diogelwch pobl eraill. Fodd bynnag, os bydd pobl yn parhau i anwybyddu\u2019r cyfyngiadau ac anwybyddu\u2019r rheolau sy\u2019n bodoli er lles iechyd pawb gan roi straen ar ein hadnoddau, mi wnawn weithredu."}, {"text_idx": "#000016", "text": "\u201cEr bod y ffigyrau diweddaraf ar gyfer Gwynedd yn is nag ardaloedd eraill o\u2019r wlad, maent yn parhau i fod yn destun pryder ac rydym yn ymwybodol iawn y gallai achosion godi\u2019n gyflym iawn."}, {"text_idx": "#000017", "text": "\u201cGyda\u2019r arbenigwyr iechyd yn nodi fod rhan helaeth achosion yn y gogledd yn amrywiolyn newydd, mae\u2019n destun pryder gwirioneddol ac rydym yn annog trigolion i ddilyn y canllawiau syml er mwyn cadw eu hunain, eu hanwyliaid a\u2019u cymunedau yn ddiogel."}, {"text_idx": "#000018", "text": "\u201cFe wyddom fod yr amrywiolyn yn llawer haws ei ledaenu ac felly mae\u2019n allweddol ein bod yn torri lawr ar gysylltiadau, agor ffenestri, gwisgo gorchudd wyneb lle bo angen, cadw pellter cymdeithasol diogel a golchi dwylo."}, {"text_idx": "#000019", "text": "\u201cMae hi mor bwysig ein bod yn dilyn y rheolau ac osgoi teithio di-angen ar hyn o bryd, a pheidio gyrru yn y car i lecynnau rhyfeddol Eryri am y tro. Drwy chwarae ein rhan, bydd pob un ohonom yn helpu yr ymdrech i atal lledaeniad yr haint fel y medrwn ddychwelyd at fywyd arferol mor fuan a\u0302 phosib.\u201d"}, {"text_idx": "#000020", "text": "Mae canllawiau cyfredol Llywodraeth Cymru i\u2019w gweld ar eu gwefan."}]